C 170/1

Συμπεράσματα του Συμβουλίου και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, με θέμα «Ο αθλητισμός και η σωματική άσκηση ως εν δυνάμει μοχλός αλλαγής συμπεριφοράς για τη βιώσιμη ανάπτυξη»

(2022/C 170/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΕΣ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ,

ΣΗΜΕΙΩΝΟΝΤΑΣ ΤΑ ΑΚΟΛΟΥΘΑ:

1. Αναγνωρίζεται όλο και περισσότερο ότι ο ρόλος του αθλητισμού και της σωματικής άσκησης και η ενασχόληση με τον αθλητισμό και η σωματική άσκηση είναι σημαντικοί για την επίτευξη των Στόχων Βιώσιμης Ανάπτυξης (ΣΒΑ) των Ηνωμένων Εθνών ( 1 )

2. Η διεθνής και επιστημονική κοινότητα έχει συνειδητοποιήσει και συνεκτιμήσει τα πιθανά οφέλη και τις θετικές επιδράσεις του αθλητισμού και της σωματικής άσκησης, καθώς και της διοργάνωσης αθλητικών εκδηλώσεων, σε διάφορους τομείς ( 2 ) ( 3 ) : βελτίωση της σωματικής και ψυχικής υγείας και της ευεξίας των ανθρώπων, οικονομικά οφέλη, εκπαίδευση, χειραφέτηση των γυναικών και των νέων, δημιουργία δικαιότερων, πιο ειρηνικών, βιώσιμων, χωρίς αποκλεισμούς και ανοικτών κοινωνιών, ένταξη των ατόμων με αναπηρία και με λιγότερες ευκαιρίες, καθώς και μάθηση σχετικά με την ανεκτικότητα.

3. Η κλιματική αλλαγή και άλλες περιβαλλοντικές απειλές μπορούν να έχουν αρνητικό αντίκτυπο στον αθλητισμό και στα ενδιαφερόμενα μέρη του τομέα του αθλητισμού ( 4 ) , ιδίως σε ό,τι αφορά την υγεία των αθλουμένων. Η κατάλληλη άθληση απαιτεί ένα υγιές περιβάλλον· εντούτοις, οι τρέχουσες κλιματικές και περιβαλλοντικές συνθήκες δυσχεραίνουν όλο και περισσότερο την άθληση και τη σωματική άσκηση.

4. Οι συνέπειες της κλιματικής αλλαγής —όπως η αύξηση της θερμοκρασίας, οι παρατεταμένες περίοδοι ξηρασίας και η αύξηση των πλημμυρών— περιορίζουν ολοένα και περισσότερο τους χώρους και τον χρόνο που διατίθενται για την άθληση· συνεπώς, προκαλούν μεγάλες διαταραχές στη λειτουργία και την οργάνωση του παγκόσμιου αθλητικού οικοσυστήματος —ιδίως όσον αφορά τα υπαίθρια χειμερινά αθλήματα και ορισμένες ναυταθλητικές δραστηριότητες ( 5 )

5. Όπως και άλλες ανθρώπινες δραστηριότητες, ορισμένες πτυχές του αθλητισμού και της διοργάνωσης αθλητικών εκδηλώσεων μπορούν να συντείνουν στην υποβάθμιση του περιβάλλοντος και στην κλιματική αλλαγή, δημιουργώντας άμεσα ή έμμεσα εκπομπές αερίων του θερμοκηπίου και συμβάλλοντας στην πρόκληση ζημιών στα διάφορα φυσικά περιβάλλοντα που υποστηρίζουν τον αθλητισμό —ιδίως το θαλάσσιο, το δασικό και το ορεινό περιβάλλον.

6. Ορισμένες πτυχές του αθλητισμού μπορούν να αποτελούν πηγές εκπομπών αερίων του θερμοκηπίου και ενδεχομένως να έχουν επίσης αρνητικές επιπτώσεις στο περιβάλλον: αθλητικός τουρισμός, μη βιώσιμη παραγωγή και κατανάλωση αθλητικού εξοπλισμού ή συναφών αγαθών και υπηρεσιών, διασπορά μικροπλαστικών, αθλητικές εγκαταστάσεις με υψηλή κατανάλωση πόρων (ενέργεια και νερό, ειδικότερα), αυξανόμενος αριθμός αθλητικών εκδηλώσεων όλων των επιπέδων (μεταξύ άλλων, προπονήσεις, πολυάριθμες αποστολές και ανέγερση ειδικών προσωρινών υποδομών), καθώς και ελεύθερη άθληση σε φυσικά περιβάλλοντα.

7. Η επιστροφή των Ολυμπιακών και Παραολυμπιακών Αγώνων στην Ευρώπη, η δέσμευση που ανέλαβε η οργανωτική επιτροπή του Παρισιού 2024 για το περιβάλλον και το ουδέτερο ισοζύγιο άνθρακα, καθώς και οι δεσμεύσεις που ανέλαβαν οι διοργανωτές του Ευρωπαϊκού Πρωταθλήματος Ποδοσφαίρου 2024 στη Γερμανία μπορούν να ενθαρρύνουν όλα τα ενδιαφερόμενα μέρη να δεσμευτούν για τη βιώσιμη οικοδόμηση υλικής και άυλης κληρονομιάς με σκοπό την προώθηση των Στόχων Βιώσιμης Ανάπτυξης 3, 4, 5, 6, 7, 8, 11, 12, 13 και 17, σε όλα τα επίπεδα και σε όλα τα εδάφη.

ΛΑΜΒΑΝΟΝΤΑΣ ΥΠΟΨΗ ΤΑ ΑΚΟΛΟΥΘΑ:

8. Ως σημαντική πηγή άτυπης και μη τυπικής μάθησης, ο αθλητισμός αποτελεί εξαιρετικό εργαλείο για την ανάδειξη παραδειγματικής συμπεριφοράς και, ως εκ τούτου, για τη διάδοση της κοινωνικής ευθύνης, δεδομένου ότι καθιστά δυνατή τη συμμετοχή όλων, ιδίως των νέων ( 6 ) , ως παραγόντων αλλαγής. Εμπεριέχει επίσης μια επικοινωνιακή λειτουργία για την ευαισθητοποίηση των πολιτών σχετικά με τη σημασία της διατήρησης των οικοσυστημάτων, της αρμονικής και βιώσιμης χρήσης των φυσικών πόρων και του μετριασμού της κλιματικής αλλαγής.

9. Η ενσωμάτωση των Στόχων Βιώσιμης Ανάπτυξης στον αθλητισμό θα μπορούσε να προσελκύσει ανθρώπους να ασχοληθούν με τον αθλητισμό και να συνεχίσουν να επιδίδονται στον αθλητισμό, ιδίως τους νέους, καθώς πολλοί από αυτούς ενδεχομένως να ενδιαφερθούν ιδιαίτερα για αυτά τα θέματα και να δραστηριοποιηθούν σχετικά ( 7 )

10. Η δημοφιλία των αθλητών υψηλού επιπέδου, η αυξανόμενη ευαισθητοποίησή τους για την κλιματική κατάσταση έκτακτης ανάγκης καθώς και η συμμετοχή και οι τοποθετήσεις τους μπορούν να είναι πολύ αποτελεσματικές για την προώθηση της ενσωμάτωσης των Στόχων Βιώσιμης Ανάπτυξης στον αθλητισμό.

11. Η Ευρωπαϊκή Ένωση και τα κράτη μέλη της μπορούν να δώσουν το παράδειγμα φιλοξενώντας ή συνδιοργανώνοντας βιώσιμες μεγάλες αθλητικές εκδηλώσεις ( 8 ) που λαμβάνουν υπόψη τις απαιτήσεις της οικολογικής, κοινωνικής, οικονομικής και πολιτικής ευθύνης, συμπεριλαμβανομένων της κυκλικότητας, της χρήσης πλαστικών ή υδάτων, του αποτυπώματος άνθρακα, της χρηστής διακυβέρνησης, των ανθρωπίνων δικαιωμάτων, της αξιοπιστίας και του «ευ αγωνίζεσθαι».

12. Κατά τη διοργάνωση αθλητικών εκδηλώσεων θα πρέπει να δίνεται ιδιαίτερη προσοχή στην αύξηση της ευαισθητοποίησης του πληθυσμού όσον αφορά τις οικονομικές και περιβαλλοντικές επιπτώσεις, τις άμεσες ή έμμεσες συνέπειες, καθώς και την προστασία των ανθρωπίνων δικαιωμάτων. Αυτό μπορεί να επιδράσει θετικά στην αποδοχή του κοινού για τη φιλοξενία εκδηλώσεων.

13. Η πανδημία COVID-19 έχει εντείνει το ενδιαφέρον για αθλητικές δραστηριότητες στο σπίτι, για υπαίθριες ατομικές και ελεύθερες δραστηριότητες και για ενεργό κινητικότητα. Οι τάσεις αυτές αντικατοπτρίζουν την αυξανόμενη ανάγκη για φυσικά περιβάλλοντα ( 9 ) , μη οργανωμένες αθλητικές δραστηριότητες και προσβάσιμους αστικούς χώρους ( 10 )

14. Η σωματική άσκηση και ο αθλητισμός, ιδίως όταν εκτελούνται σε εξωτερικούς χώρους ή σε φυσικά περιβάλλοντα (π.χ. δάση, βουνά, ωκεανοί, ποτάμια και λίμνες), μπορούν να ενισχύσουν την επίγνωση των πολιτών σχετικά με το περιβάλλον, καθώς και να αυξήσουν την ευαισθητοποίηση σχετικά με την ανάγκη προστασίας του περιβάλλοντος και μετριασμού της κλιματικής αλλαγής.

15. Το πρόγραμμα Erasmus+ για τον αθλητισμό στηρίζει την ανταλλαγή γνώσεων και βέλτιστων πρακτικών, ιδίως όσον αφορά τους Στόχους Βιώσιμης Ανάπτυξης 3, 4, 5, 6, 7, 8, 9, 10, 12, 13 και 17. Αυτές οι ορθές πρακτικές μπορούν να λαμβάνονται υπόψη κατά τη διοργάνωση αθλητικών δραστηριοτήτων και εκδηλώσεων.

16. Ο αθλητισμός μπορεί να συμβάλει στην οικονομική ανάπτυξη και να προσφέρει προστιθέμενη αξία στον οικονομικό τομέα.

ΕΠΙΣΗΜΑΙΝΟΝΤΑΣ ΤΑ ΑΚΟΛΟΥΘΑ:

17. Είναι σημαντικό να ελαχιστοποιηθούν οι αρνητικές επιπτώσεις όλων των τύπων αθλητικών δραστηριοτήτων στη βιοποικιλότητα, το περιβάλλον και τη δυναμική της εν εξελίξει διαδικασίας της κλιματικής αλλαγής. Είναι σημαντικό όλα τα ενδιαφερόμενα μέρη, από τις δημόσιες και ιδιωτικές οντότητες έως τους πολίτες, να έχουν επίγνωση της ατομικής και συλλογικής ευθύνης τους, καθώς και των συνεπειών των ενεργειών τους κατά την άθληση ή τη διοργάνωση εκδηλώσεων.

18. Είναι σκόπιμο να διασφαλιστεί ότι ο τομέας του αθλητισμού συμβάλλει στην επίτευξη των κλιματικών και περιβαλλοντικών στόχων της Ευρωπαϊκής Ένωσης, όπως ορίζονται στην Ευρωπαϊκή Πράσινη Συμφωνία. Για να επιτευχθεί αυτό, απαιτούνται διάφορες μορφές στήριξης, ώστε να μπορέσει ο τομέας του αθλητισμού να κάνει τη μετάβαση προς πιο υπεύθυνες πρακτικές.

19. Προκειμένου να οικοδομηθεί μια υγιής κοινωνία χωρίς αποκλεισμούς, είναι απαραίτητο να παρέχεται σε κάθε άτομο η δυνατότητα να επιδίδεται τακτικά στον αθλητισμό και σε σωματική άσκηση σε ένα υγιές και ασφαλές περιβάλλον, ανεξάρτητα από την ηλικία, το φύλο, την ψυχική και σωματική του κατάσταση, το κοινωνικοοικονομικό υπόβαθρο ή τη γεωγραφική του προέλευση.

20. Είναι σημαντικό να ληφθούν υπόψη τα ζητήματα της χρηστής διακυβέρνησης στον αθλητισμό, της ακεραιότητας, της ισότιμης πρόσβασης στον αθλητισμό, του σεβασμού των ανθρωπίνων δικαιωμάτων, της αξιοπιστίας, της δικαιοσύνης και της βιωσιμότητας. Αυτό θα πρέπει να αναπτυχθεί σε όλα τα επίπεδα, όπως σωματεία, πρωταθλήματα, εθνικές και διεθνείς ομοσπονδίες, μη κυβερνητικές οργανώσεις, οικονομικοί φορείς, διοργανωτές μεγάλων αθλητικών εκδηλώσεων, επιχειρήσεις ή μέσα ενημέρωσης.

ΚΑΛΟΥΝ ΤΑ ΚΡΑΤΗ ΜΕΛΗ:

21. Να ευθυγραμμίσουν και να συντονίσουν τις δημόσιες πολιτικές και στρατηγικές που καλύπτουν τον αθλητισμό με τους Στόχους Βιώσιμης Ανάπτυξης και τις συναφείς επιδιώξεις.

22. Να παρέχουν στους πολίτες πρόσβαση σε ασφαλή, βιώσιμη και χωρίς αποκλεισμούς άθληση και αθλητικές εκδηλώσεις σύμφωνα με τις ανάγκες τους, όπως για παράδειγμα μέσω φιλικών προς το περιβάλλον τοπικών αθλητικών εγκαταστάσεων που είναι προσβάσιμες μέσω υποδομών για την ενεργό κινητικότητα.

23. Να διερευνήσουν τρόπους για να εξοπλίσουν τις αρμόδιες εθνικές αρχές με εργαλεία για την παρακολούθηση των επιπτώσεων της κλιματικής αλλαγής στον αθλητισμό, προκειμένου να αναπτύξουν στρατηγικές για την πρόβλεψη, την προσαρμογή και τη στήριξη των αθλητικών οικοσυστημάτων που θα επηρεαστούν περισσότερο από την κλιματική αλλαγή μακροπρόθεσμα, για παράδειγμα επιδιώκοντας τη μετάβαση σε πιο ανθεκτικές και υπεύθυνες πρακτικές και συμμετέχοντας σε διάλογο με το αθλητικό κίνημα για την κατάρτιση πιο ενδεδειγμένων χρονοδιαγραμμάτων.

24. Να διασφαλίσουν ότι οι διοργανωτές μεγάλων αθλητικών εκδηλώσεων διενεργούν εκτιμήσεις περιβαλλοντικών επιπτώσεων και αποτυπώματος άνθρακα και να τους ενθαρρύνουν να μετρήσουν τη συμβολή των εκδηλώσεών τους στην επίτευξη των Στόχων Βιώσιμης Ανάπτυξης 3, 4, 5, 6, 7, 8, 9, 11, 12 και 13.

25. Να συνεργαστούν με τους διοργανωτές μεγάλων αθλητικών εκδηλώσεων για τη θέσπιση μηχανισμών μετριασμού των επιζήμιων περιβαλλοντικών επιπτώσεων των εκδηλώσεών τους, οι οποίοι θα είναι κατάλληλοι για την προκληθείσα ζημία και θα αποσκοπούν στην επίτευξη ουδέτερου ισοζυγίου άνθρακα.

26. Να ενθαρρύνουν τις αθλητικές οργανώσεις και τα εκπαιδευτικά ιδρύματα να συμπεριλάβουν, όπου αρμόζει, στα προγράμματα κατάρτισής τους για εκπαιδευτικούς, αθλητικό προσωπικό, αθλητικούς διαμεσολαβητές και διαχειριστές αθλητικών εγκαταστάσεων, θέματα και δράσεις που σχετίζονται με την οικολογική μετάβαση και τη βιώσιμη ανάπτυξη.

27. Να διατηρήσουν τις αυξανόμενες επενδύσεις στην καινοτομία και την έρευνα για τη στήριξη της μετάβασης και τη συμβολή προς οικολογικότερη και βιωσιμότερη σωματική άσκηση και αθλητισμό.

28. Να επιδιώξουν να συμπεριλάβουν περιβαλλοντικά κριτήρια και δεσμεύσεις ως προς τους Στόχους Βιώσιμης Ανάπτυξης στη διαδικασία αξιολόγησης για δημόσια χρηματοδότηση και στήριξη της διοργάνωσης αθλητικών εκδηλώσεων σε όλα τα επίπεδα, αθλητικών δραστηριοτήτων, καθώς και της κατασκευής, ανακαίνισης, συντήρησης και χρήσης αθλητικών εγκαταστάσεων. Να προωθούν τη συμπερίληψη τέτοιων κριτηρίων στην αξιολόγηση των εν λόγω δραστηριοτήτων.

29. Κατά τη σύναψη συμβάσεων με οικονομικούς εταίρους για τη διοργάνωση σημαντικών αθλητικών εκδηλώσεων, την κατασκευή, ανακαίνιση και συντήρηση αθλητικών εγκαταστάσεων ή την παραγωγή αθλητικού εξοπλισμού, να ενισχύσουν την ενσωμάτωση και τη στάθμιση των κριτηρίων της εταιρικής κοινωνικής ευθύνης (ΕΚΕ) ( 11 ) στις συμβάσεις.

30. Κατά περίπτωση, να προωθήσουν τη χρήση κονδυλίων της ΕΕ —συμπεριλαμβανομένων των ταμείων συνοχής (ΕΤΠΑ, ΕΚΤ+), του Μηχανισμού Ανάκαμψης και Ανθεκτικότητας, του προγράμματος Erasmus+ ή του προγράμματος LIFE— για την ανάπτυξη πρωτοβουλιών που προωθούν την πράσινη και βιώσιμη σωματική άσκηση και άθληση, και των πρωτοβουλιών που αποσκοπούν στην προώθηση της ευθυγράμμισης με τους Στόχους Βιώσιμης Ανάπτυξης.

31. Να δώσουν προτεραιότητα ή να ενθαρρύνουν την ανάπτυξη έξυπνων και πράσινων πόλεων με οικολογικά υπεύθυνες υποδομές και κατάλληλο πολεοδομικό σχεδιασμό, σύμφωνα με το πνεύμα της πρωτοβουλίας για το νέο ευρωπαϊκό Bauhaus, προκειμένου να προσφέρουν ένα περιβάλλον διαβίωσης πιο επικεντρωμένο στον άνθρωπο, όπου οι πολίτες θα έχουν πρόσβαση σε βιώσιμες αθλητικές εγκαταστάσεις και θα μπορούν να υιοθετήσουν έναν πιο υγιεινό, πιο ενεργό και πιο φιλικό προς το περιβάλλον τρόπο ζωής.

32. Να αξιοποιήσουν τα διπλωματικά δίκτυα για να προωθήσουν μια κοινή ευρωπαϊκή προσέγγιση για τη βελτίωση της συνεκτίμησης και της ενσωμάτωσης των Στόχων Βιώσιμης Ανάπτυξης στον αθλητισμό, εντός της Ευρωπαϊκής Ένωσης, καθώς και στις εξωτερικές δράσεις τους και στα προγράμματα αναπτυξιακής βοήθειας.

33. Να εξετάσουν το ενδεχόμενο ορισμού πρεσβευτών πράσινου αθλητισμού σε εθελοντική βάση, ο ρόλος των οποίων θα είναι η προώθηση της περαιτέρω ενσωμάτωσης των Στόχων Βιώσιμης Ανάπτυξης στον αθλητισμό.

34. Να ενθαρρύνουν τις συμπράξεις μεταξύ του τομέα του αθλητισμού, της τυπικής εκπαίδευσης, της μη τυπικής και της άτυπης μάθησης, των κοινωνικοεκπαιδευτικών δραστηριοτήτων, των οργανώσεων νεολαίας και του ιδιωτικού τομέα, προκειμένου να αναπτυχθούν εγκάρσιοι, συντονισμένοι και συμπληρωματικοί τρόποι ευαισθητοποίησης και προώθησης της εμπειρογνωμοσύνης σε θέματα περιβάλλοντος και κλιματικής αλλαγής.

35. Να προωθήσουν την ενεργειακή απόδοση και την κυκλική οικονομία στην κατασκευή, την ανακαίνιση, τη συντήρηση και τη χρήση όλων των αθλητικών εγκαταστάσεων.

ΚΑΛΟΥΝ ΤΗΝ ΕΥΡΩΠΑΪΚΗ ΕΠΙΤΡΟΠΗ:

36. Να διασφαλίσει ότι το έργο της ομάδας εμπειρογνωμόνων για τον πράσινο αθλητισμό επικεντρώνεται στην κατάρτιση κοινών προτύπων σε επίπεδο Ευρωπαϊκής Ένωσης, προσδιορίζοντας κριτήρια και στόχους για την οργάνωση πράσινης και βιώσιμης σωματικής άσκησης και αθλητισμού. Να προωθήσει αυτά τα κριτήρια και τους στόχους όταν τα κράτη μέλη διαμορφώνουν εθνικές πολιτικές για τον αθλητισμό.

37. Στο πλαίσιο της ομάδας εμπειρογνωμόνων για τον πράσινο αθλητισμό, να επιδιώξει τη συλλογή σχετικών αποδεικτικών στοιχείων και παραδειγμάτων ορθών πρακτικών σχετικά με τον τρόπο με τον οποίο ο αθλητισμός μπορεί να μειώσει τον αντίκτυπό του στο περιβάλλον και να συμβάλει στον μετριασμό της κλιματικής αλλαγής.

38. Να συμπεριλάβει τα θέματα της βιώσιμης ανάπτυξης στις συζητήσεις σχετικά με τα βασικά χαρακτηριστικά ενός ευρωπαϊκού αθλητικού μοντέλου.

39. Να προωθήσει τη χρήση κονδυλίων της Ευρωπαϊκής Ένωσης για τη διευκόλυνση της κατασκευής και ανακαίνισης αθλητικών εγκαταστάσεων για τη μείωση των εκπομπών αερίων του θερμοκηπίου, του αποτυπώματος άνθρακα και της κατανάλωσης ενέργειας, καθώς και των αρνητικών επιπτώσεων της κλιματικής αλλαγής στον αθλητισμό.

40. Να λάβει υπόψη τον αθλητισμό στις δημόσιες πολιτικές που αναπτύσσονται σε επίπεδο ΕΕ, και ιδίως στις περιβαλλοντικές πολιτικές και πρωτοβουλίες.

41. Να συνεχίσει να αξιολογεί τον φιλικό προς το περιβάλλον σχεδιασμό έργων και την ενσωμάτωση πράσινων πρακτικών κατά την αξιολόγηση και τη χορήγηση επιχορηγήσεων Erasmus+ στον τομέα του αθλητισμού, όπως περιγράφεται στον οδηγό του προγράμματος Erasmus+.

42. Να διασφαλίσει και να προωθήσει τη δυνατότητα ανάπτυξης έργων για τον πράσινο αθλητισμό και τις πράσινες δεξιότητες στο πλαίσιο του προγράμματος Erasmus+ για τον αθλητισμό.

43. Να ενθαρρύνει την ανταλλαγή γνώσεων και βέλτιστων πρακτικών μεταξύ των κρατών μελών στον τομέα του πράσινου αθλητισμού, όπως ορίζεται στο πρόγραμμα εργασιών της ΕΕ για τον αθλητισμό 2021-2024.

44. Να ενθαρρύνει την ανταλλαγή βέλτιστων πρακτικών μεταξύ φορέων που δεσμεύονται να μεταμορφώσουν τη συμπεριφορά στον αθλητισμό ενόψει των περιβαλλοντικών και κοινωνικών προκλήσεων που αντιμετωπίζουμε σε όλα τα επίπεδα, δηλαδή μέσω των πρωτοβουλιών SHARE ή HealthyLifestyle4All.

ΚΑΛΟΥΝ ΤΟ ΑΘΛΗΤΙΚΟ ΚΙΝΗΜΑ ΚΑΙ ΟΛΟΥΣ ΤΟΥΣ ΕΝΔΙΑΦΕΡΟΜΕΝΟΥΣ ΦΟΡΕΙΣ:

45. Να ευθυγραμμίσουν την οργάνωση της σωματικής άσκησης, της άθλησης και των αθλητικών εκδηλώσεων με τους Στόχους Βιώσιμης Ανάπτυξης, την Ευρωπαϊκή Πράσινη Συμφωνία, τη συμφωνία του Παρισιού για το κλίμα, το σχέδιο δράσης του Καζάν, τον Διεθνή Χάρτη Φυσικής Αγωγής, Σωματικής Άσκησης και Αθλητισμού και το Πλαίσιο Αθλητισμού για τη Δράση για το Κλίμα.

46. Κατά τη χάραξη στρατηγικών και προγραμμάτων, να λαμβάνουν ιδιαίτερα υπόψη τα ζητήματα της μείωσης της κατανάλωσης πόρων (ιδίως νερού, ενέργειας), της εξάλειψης της κατασπατάλησης τροφίμων, της ανακύκλωσης των απορριμμάτων και της επαναχρησιμοποίησης του αθλητικού εξοπλισμού, της διατήρησης της βιοποικιλότητας και της ποιότητας του αέρα, της μείωσης του αποτυπώματος άνθρακα και, γενικότερα, του τρόπου οργάνωσης του αθλητισμού για την επίτευξη των Στόχων Βιώσιμης Ανάπτυξης.

47. Να διερευνήσουν τη δυνατότητα ορισμού συγκεκριμένου ατόμου ή δομής που θα είναι αρμόδια για την υλοποίηση περιβαλλοντικών στρατηγικών και προγραμμάτων.

48. Να εξεύρουν τρόπους για την προώθηση της εκπαίδευσης όσον αφορά τη βιώσιμη ανάπτυξη και την καλλιέργεια ενός αισθήματος περιβαλλοντικής ευθύνης και ευθύνης του πολίτη μεταξύ αθλητικών σωματείων, ομοσπονδιών και άλλων ενδιαφερόμενων μερών στον τομέα του αθλητισμού.

49. Να ενσωματώσουν, όπου αρμόζει, περιεχόμενο σχετικά με περιβαλλοντικά θέματα στα προγράμματα κατάρτισης εθελοντών και επαγγελματιών στον τομέα του αθλητισμού.

50. Να εμπνεύσουν και να ενθαρρύνουν τους αθλητές με μεγάλη προβολή από τα μέσα ενημέρωσης, υψηλή δημοφιλία και αξιοπιστία να προωθούν ηθικές, πράσινες και βιώσιμες αθλητικές πρακτικές.

51. Να δώσουν ιδιαίτερη προσοχή σε οικολογικά, κοινωνικά και δημοκρατικά ζητήματα, στη διαφάνεια, καθώς και στην προστασία των ανθρωπίνων δικαιωμάτων ( 12 ) κατά τη διαδικασία ανάθεσης σημαντικών αθλητικών εκδηλώσεων και παροχής χρηματοδότησης ή χορηγίας στους διοργανωτές των εκδηλώσεων αυτών.

52. Να αναπτύξουν ή να χρησιμοποιήσουν κατάλληλα εργαλεία για τη μέτρηση του κοινωνικού και περιβαλλοντικού αντικτύπου των αθλητικών δραστηριοτήτων, ιδίως της διοργάνωσης μεγάλων αθλητικών εκδηλώσεων, και να συνεκτιμούν την κοινωνική και περιβαλλοντική κληρονομιά των εν λόγω δραστηριοτήτων κατά τη διαδικασία αξιολόγησης.

53. Να προωθήσουν βιώσιμες και βραχείες αλυσίδες εφοδιασμού και, όπου είναι δυνατόν, να δώσουν προτεραιότητα στην τοπική οικονομία κατά τη διοργάνωση αθλητικών εκδηλώσεων, την κατασκευή, την ανακαίνιση και τη συντήρηση αθλητικών εγκαταστάσεων ή την παραγωγή αθλητικού εξοπλισμού.

54. Να προωθήσουν και να ενθαρρύνουν την ενσωμάτωση ζητημάτων ηθικής, δημοκρατικής, κοινωνικής και περιβαλλοντικής ευθύνης στα οπτικοακουστικά αθλητικά προγράμματα και στις μεταδόσεις αθλητικών εκδηλώσεων, με πλήρη σεβασμό της ελευθερίας των μέσων ενημέρωσης.

55. Να ευαισθητοποιήσουν εταίρους, προμηθευτές, χορηγούς και οπαδούς σχετικά με τις περιβαλλοντικές απαιτήσεις, οι οποίες θα πρέπει να λαμβάνονται δεόντως υπόψη από αυτούς.

(1) Ηνωμένα Έθνη, A/RES/70/1, «Transforming our world: the 2030 Agenda for Sustainable Development» (Να αλλάξουμε τον κόσμο μας: η Ατζέντα του 2030 για τη βιώσιμη ανάπτυξη), Απόφαση της Γενικής Συνέλευσης του ΟΗΕ της 25ης Σεπτεμβρίου 2015 (παράγραφος 37).

(2) Παγκόσμιος Οργανισμός Υγείας, Παγκόσμιο σχέδιο δράσης για τη σωματική άσκηση 2018-2030.

(3) Ψήφισμα του Συμβουλίου και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, σχετικά με το πρόγραμμα εργασιών της Ευρωπαϊκής Ένωσης για τον αθλητισμό (1 Ιανουαρίου 2021 - 30 Ιουνίου 2024) (2020/C 419/01).

(4) WWF France, 2021.

(5) WWF France, 2021.

(6) https://op.europa.eu/en/publication-detail/-/publication/c2c8d076-0a04-11ec-b5d3-01aa75ed71a1/language-en

(7) https://eeb.org/wp-content/uploads/2021/04/IPSOS-Multi-Country-Report-complete.FINAL_.pdf

(8) Η ομάδα εμπειρογνωμόνων της ΕΕ για την οικονομική διάσταση του αθλητισμού ορίζει ως «μεγάλες αθλητικές εκδηλώσεις» τις εκδηλώσεις που διοργανώνονται από μία ή περισσότερες χώρες, περιφέρειες ή πόλεις υποδοχής, στις οποίες συμμετέχουν διάφορες διεθνείς αποστολές με σκοπό να επιδοθούν σε ένα ή περισσότερα αθλήματα. Οι εκδηλώσεις αυτές συχνά συνεπάγονται σημαντικές και υλικοτεχνικές προκλήσεις. Οι μεγάλες αθλητικές εκδηλώσεις λαμβάνουν εκτενή προβολή από τα ΜΜΕ διεθνώς, συγκεντρώνουν χιλιάδες ανθρώπους, μεταξύ των οποίων οπαδοί, δημοσιογράφοι, τεχνικά επιτελεία και επίσημοι, συχνά δε διαρκούν αρκετές συνεχόμενες ημέρες.

(9) https://iopscience.iop.org/article/10.1088/1748-9326/abb396/pdf

(10) https://journals.plos.org/plosone/article?id=10.1371/journal.pone.0249268

(11) https://www.unido.org/our-focus/advancing-economic-competitiveness/competitive-trade-capacities-and-corporate-responsibility/corporate-social-responsibility-market-integration/what-csr

(12) https://www.ohchr.org/Documents/Publications/GuidingPrinciplesBusinessHR_EN.pdf